KOMMISSIONENS UDTALELSE i overensstemmelse med EF-traktatens artikel 251, stk. 2, tredje afsnit, litra c) om Europa-Parlamentets ændringsforslag til Rådets fælles holdning til Europa-Parlamentets holdning ved andenbehandlingen til Europa-Parlamentets og Rådets forordning om overvågning af skovene og af miljøvekselvirkninger i Fællesskabet (Forest Focus), OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2002/0164 (COD)

KOMMISSIONENS UDTALELSE i overensstemmelse med EF-traktatens artikel 251, stk. 2, tredje afsnit, litra c) om Europa-Parlamentets ændringsforslag til Rådets fælles holdning til Europa-Parlamentets holdning ved andenbehandlingen til Europa-Parlamentets og Rådets forordning om overvågning af skovene og af miljøvekselvirkninger i Fællesskabet (Forest Focus),

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringsforslag, Europa-Parlamentet stiller ved andenbehandlingen. Kommissionen fremsætter her sin udtalelse om Parlamentets 12 ændringsforslag.

2. Baggrund

- Tidspunkt for forslagets forelæggelse for Europa-Parlamentet og Rådet (KOM 2002) 404 endelig udg. - 2002/0164 (COD)): 15. juli 2002.

- Tidspunkt for Det Europæiske Økonomiske og Sociale Udvalgs afgivelse af udtalelse: 12. december 2002.

- Tidspunkt for Regionsudvalgets afgivelse af udtalelse: 12. februar 2003.

- Tidspunkt for Europa-Parlamentets udtalelse ved førstebehandlingen: 13. februar 2003.

- Tidspunkt for Kommissionens udtalelse om EP's ændringsforslag ved førstebehandlingen: 13. februar 2003.

- Tidspunkt for Rådets vedtagelse af fælles holdning: 13. juni 2003

- Tidspunkt for Kommissionens meddelelse af sit syn på den fælles holdning (SEC (2003) 725 endelig udg. - 2002/0164 (COD)): 17. juni 2003.

- Tidspunkt for Europa-Parlamentets modtagelse af den fælles holdning: 25. juni 2003.

Den 21. oktober 2003 vedtog Europa-Parlamentet ved sin andenbehandling 12 ændringsforslag på grundlag af en kompromispakke, som på Coreper's møde den 14. oktober 2003 var blevet vedtaget af et flertal af medlemsstaterne og af Kommissionen.

Forordningens formål

Det foreliggende forslag til Europa-Parlamentets og Rådets forordning har til formål at oprette en ny fællesskabsordning for overvågning af skove og miljøvekselvirkninger for at beskytte Fællesskabets skove. Ordningen skal bygge på resultaterne af Rådets forordninger om beskyttelse af Fællesskabets skove mod luftforurening [1] og mod brand [2].

[1] Rådets forordning (EØF) nr. 3528/86 af 17. november 1986 om beskyttelse af skovene i Fællesskabet mod luftforurening, EFT L 326 af 21.11.1986, s.2.

[2] Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande, EFT L 217 af 31.07.1992, s. 3.

Det oprindelige forslag til Forest Focus opstiller en flerårig ramme, som dækker det 6-årige tidsrum fra 2003 til 2008. Forslaget tager sigte på at tilpasse de to førnævnte forordninger, så der skabes en fleksibel overvågningsordning, hvormed vilkårene for skovøkosystemerne kan vurderes i en større sammenhæng.

3. Kommissionens udtalelse om Europa-Parlamentets ændringsforslag

Den 21. oktober 2003 vedtog Europa-Parlamentet 12 af i alt 33 fremsatte ændringsforslag. Kommissionen kan acceptere alle disse ændringsforslag (nr. 22-33) som led i en samlet kompromispakke.

De af Kommissionen accepterede ændringsforslag

Ændring 24 og 27 (anden del) drejer sig om undtagelsesvis at tillade samfinansiering med tilbagevirkende kraft for at sikre overvågningsaktiviteternes kontinuitet. Der er behov for at gøre medlemsstaternes udgifter berettigede til samfinansiering, hvis de gælder aktioner, som blev iværksat før den 1. januar 2003, men inden forordningens ikrafttrædelse, forudsat at disse aktioner endnu ikke er blevet afsluttet, når Kommissionen godkender det relevante nationale program.

Ændring 22, 23 og 25 går ud på at inddrage forebyggende foranstaltninger mod skovbrande i Forest Focus og dermed udvide ordningens anvendelsesområde og at tillade økonomisk støtte til disse foranstaltninger, der ikke omfattes af forordningen om udvikling af landdistrikterne og ikke indgår i programmerne for udvikling af landdistrikterne.

Ændring 28 foreslår en kortere udførelsesperiode, dvs. 2003-2006 (i stedet for 2003-2008). I overensstemmelse hermed foretager ændringerne 26, 27 (første del) og 32 de nødvendige tilpasninger i forbindelse med revurderingen ("midtvejsvurdering" udskiftes med "revurdering"), perioden for de nationale programmer, som bliver kortere (2 år i stedet for 3 år) og medlemsstaternes rapportaflæggelse. Kommissionen kan acceptere dette, da forslaget går ud på at bringe Forest Focus i overensstemmelse med finansieringsrammens tidshorisont og forordningen for udvikling af landdistrikterne (EF) nr. 1257/99.

Ændring 29 foreslår, at Kommissionen kan finansiere den videnskabelige og rådgivende gruppes aktiviteter. Denne gruppe spiller en central rolle i ordningen, og ændringsforslaget sigter på yderligere at styrke denne ekspertgruppe.

Ændring 30 foreslår navnlig et øget budget på 61 mio. EUR (i stedet for 52 mio. EUR + 2 mio. EUR i den fælles holdning), hvoraf 9 mio. EUR afsættes til brandforebyggende foranstaltninger.

Ændringsforslag 31 går ud på at skabe fuld overensstemmelse med den nye finansforordning.

Ændring 33 foreslår, at Kommissionen aflægger en rapport til Europa-Parlamentet og Rådet, som for at skabe grundlag for en eventuel beslutning om disse aktiviteters videreførelse efter 2006 skal indeholde en revurdering af ordningens effektivitet.

Konklusion

Under henvisning til EF-traktatens artikel 250, stk. 2, ændrer Kommissionen sit forslag som angivet i det foregående.